Marasmio kirastun

Marasmio kirastuna (Gymnopus foetidus) Omphalotaceae familiako onddo espezie bat da.

Usain txarra du eta ezin da erabili sukaldean.

Deskribapena 
Kapela: 1 eta 3 cm bitarteko diametrokoa, ganbila, gero laua eta erdialdean hondoratua, ia mintzezkoa, zaila, pruinaduna, zimurtsua, tolesduna, ildaskatua; arre-hori zikin kolorekoa, edo arre-lur kolorekoa; glabroa eta likatsu samarra.

Orriak: Zabal, bihurgunetsuak, orritxoekin, kapelaren kolorea baino zurbilagoa dute.

Hanka: Laburra, oinarrira estutua, fistulosoa, arre ilun kolorekoa eta behealdea beltza eta tomentuduna.

Haragia: zaila, mintzezkoa; kapelan kolore gorri argia du eta arre-sepia-beltzaxka goian. Zaporea eta usaina kirasduna ditu.

Etimologia: Foetidus epitetoa, usain txarra esan nahi duen "foetidus" hitzetik dator.

Jangarritasuna 
Usain kirasduna du eta ezin da jan.

Nahasketa arriskua 
Espezie hau erraz bereizten da usain txarra duelako. Marasmius scorodonius delakoarekin nahas daiteke, hau pinu-lumetan ateratzen da, baina ez dago zehazki horiekin lotuta eta baratxuri usain handia du.

Sasoia eta lekua 
Udazkenean, usteltzen dauden adar hiletan, taldeka, hostozabalen basoetan, batez ere hurrondoetan. Ez da urria.

Banaketa eremua 
Ipar Amerika, Kolonbia, Europa, Kenya, Taiwan, Txina, Himalaiako mendikatea, Japonia, Australia, Zeelanda Berria, Errusia eta Kaukasoko mendikatea.

Erreferentzia

Kanpo estekak 

Gymnopus